  Виталий Пронин Удмуртаз вожвылъяськонэ 30 уж вуиз вал.Нылпиослэсь филология удысын быгатонлыкъёссэс азинтонлы анай кылъёсты утёнлы сӥзем конференция ортчиз Казаньын.  Отчы пыриськизы 9-тӥ-11-тӥ классъёсын дышетскись пиналъёс. Конференциез радъязы Татарстанысь Дышетонъя но наукая министерство но Ш. Марджани нимо гимназия. Со туэ куинетӥ ползэ ортчиз ини. Татарстанысь, Башкортостанысь, Чувашиысь, Мордовиысь, Удмуртиысь, Ульяновск, Пенза но Челябинск улосъёсысь 600 пала нылпиослэн утчаськон-эскерон ужъёссы вуизы.  Соосын тодматскон вылысь 7 секция ужаз - ӟуч, бигер, башкир, чуваш, удмурт, пор, мордва.Удмуртаз вожвылъяськонэ 30 уж вуиз вал. Ачим та секциысь дунъясьёслэн тӧрозы вал бере, жаляса верасько, пӧлазы конкурслэн куронъёсызлы тупасьтэмъёсыз но шедизы. Соин ик  конкурс пыр потӥз 16-ез гинэ. Эшшо нылпиослы быгатоно на вал ас ужзэс утьыны-возьматыны - та но куд-огезлы секытгес потӥз. Жюри бырйиз котыр ласянь тужгес устооссэ. Нырысетӥ луиз Алнаш ёросысь Азамат школаысь Снежана Байкова  «Удмурт писательёслэн мукет нимъёссы» уженыз (кивалтӥсез удмурт кылъя дышетӥсь О. В. Рябина), кыкетӥе потӥз Пичи Пурга гимназиысь Роман Иванов «Пичи Пурга ёросысь удмуртъёслэн фамилиоссылэн кылдэмзы сярысь» уженыз (кивалтӥсез удмурт но англи кылъёсъя дышетӥсь А. В. Герасимова), куинетӥ луизы Татарстанысь Кукмор ёросысь Нырья школаысь Евгений Жуков но Сергей Искандиров «Татарстанысь Кукмор ёросысь удмурт интынимъёс» уженызы (кивалтӥсьсы англи но немец кылъёсъя дышетӥсь В. Т. Жуков). Лауреат луиз Ижкарысь 60 номеро школаысь Полина Почегова «Гожтэтысь лякыт чуръёс - сюлэмлы матын кылъёс» уженыз (дышетӥсез Е. Н. Ямщикова).Та сяна, Шаркан ёросысь Мувыр шор ёзо школаысь  Тимофей Корепанов  (кивалтӥсез удмурт кылъя но литературая дышетӥсь Л. М. Корепанова) «Ӟуч филология» секциын лауреат ним басьтӥз.Вормисьёс пусъемын дипломъёсын но дуно кузьымъёсын. Соослэн ужъёссы пыртэмын луозы конференцилэн нимысьтыз бичетаз.Андрей Клементьев   Теги: Россиын удмуртлык  